D ô v o d o v á  s p r á v a

Všeobecná časť

	Návrh zákona, ktorým sa mení a dopĺňa zákon č. 95/2000 Z. z. o inšpekcii práce a o zmene a zmene a doplnení niektorých zákonov je vypracovaný na základe uznesenia vlády Slovenskej republiky č. 366 zo dňa 25. apríla 2001 k návrhu opatrení zameraných na vyhľadávanie a potieranie nelegálnej práce
	Účelom predkladaného návrhu zákona je vytvorenie právnych predpokladov na zvýšenie efektívnosti výkonu inšpekcie práce v oblasti kontrolnej činnosti zameranej na zisťovanie nelegálnej práce a jej odstraňovanie. Návrh zákona upravuje požiadavku smernice Európskeho parlamentu a Rady Európskej únie č. 96/71/ES týkajúcej sa postavenia pracovníkov v rámci ustanovenia o službách, na vytvorenie národného informačného miesta o pracovných podmienkach súvisiacich s vykonávaním stavebných prác,  ktoré spolupracuje v tejto oblasti s príslušnými miestami členských štátov Európskej únie a Európskej únie. Návrhom zákona sa ukladá povinnosť zamestnávateľovi 	preukázať pracovnoprávny vzťah k fyzickým osobám nachádzajúcich sa na pracoviskách zamestnávateľa orgánom štátnej správy v oblasti inšpekcie práce  a súčasne sa dopĺňa ustanovenie upravujúce spracúvanie osobných údajov a ich poskytovanie orgánom štátnej správy s ohľadom na  zákon č. 52/1998 Z. z. o ochrane osobných údajov v informačných systémoch.
	Vykonávanie dozoru v oblasti nelegálnej práce vyplýva z potreby jej efektívneho vyhľadávania a potierania v rôznych sférach hospodárstva SR, aby nedochádzalo k úniku finančných prostriedkov určených do  štátneho rozpočtu a úniku na príspevkoch na nemocenské poistenie, dôchodkové zabezpečenie a príspevkov na poistenie v nezamestnanosti.
	Ministerstvo financií Slovenskej republiky vo svojom liste č. 16936/2001-81 zo dňa 4. 10. 2001 konštatuje, že požiadavka na zvýšenie počtu inšpektorov práce v roku 2002 o 40 osôb vyplývajúca z realizácie návrhu zákona uvedeného v článku I a na to nadväzujúce  mzdy, platy, služobné príjmy a ostatné osobné vyrovnania sú v návrhu štátneho rozpočtu na rok 2002 v kapitole Ministerstva práce, sociálnych vecí a rodiny Slovenskej republiky zabezpečené.
	Návrh zákona nemá dopad na rozpočet obcí ani na životné prostredie, má pozitívny dopad na zamestnanosť a na tvorbu pracovných miest. 
	Návrh zákona bol  zaslaný na rokovanie Rady hospodárskej a sociálnej dohody SR dňa 21. decembra 2001, ktorá súhlasila s predmetným návrhom zákona. 
	Návrh zákona je v súlade s Ústavou Slovenskej republiky a všeobecne záväznými právnymi predpismi a medzinárodnými dohovormi.

Osobitná časť 
K čl. I

K bodu 1

Základné ustanovenia zákona sa doplňujú o povinnosti zamestnávateľa a fyzickej osoby nachádzajúcej sa na pracovisku zamestnávateľa vo vzťahu k orgánom štátnej správy v oblasti inšpekcie práce pri výkone nelegálnej práce. Rozširujú sa aj o vykonávanie dohľadu podľa zákona č. 90/1998 Z. z. o stavebných výrobkoch v znení zákona č. 413/2000 Z. z. a zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., ktorý je vykonávaný v rámci výkonu inšpekcie práce. 

K bodu 2
	Ide o legislatívno-technickú úpravu.
K bodu 3

	Navrhuje sa zosúladenie pojmu ochrana práce s rozsahom dozornej činnosti orgánov inšpekcie práce i s Dohovorom MOP č. 81/1947, podľa ktorého sa poradenstvo má poskytovať v rozsahu predpisov ustanovených v § 2 ods. 1 písm. a) zákona č. 95/2000 Z. z.

K bodu 4

	Zmenami v kompetenciách Národného inšpektorátu práce a Ministerstva práce, sociálnych vecí a rodiny Slovenskej republiky v oblasti výchovy a odborného vzdelávania zamestnancov inšpektorátov práce,  inšpektorov práce  sa sleduje zefektívnenie výchovy a vzdelávania s ohľadom na doterajšie praktické skúsenosti. Navrhuje sa, aby Ministerstvo práce, sociálnych vecí a rodiny Slovenskej republiky vykonávalo dohľad nad výchovou a odborným vzdelávaním (bod 6).
K bodu 5
	Ustanovenie sa dopĺňa o výkon dohľadu podľa zákona č. 90/1998 Z. z. v znení  zákona č. 413/2000 Z. z. a zákona č. 264/1999 Z. z.  v znení zákona č. 436/2001 Z. z., nakoľko Národný inšpektorát práce je podľa  citovaných zákonov orgánom  dohľadu.
K bodu 6
	Navrhnuté znenie nadväzuje na úpravu uvedenú v bode 4, pričom výchovu a odborné vzdelávanie bude zabezpečovať Národný inšpektorát práce.
K bodu 7
	Ustanovením sa rozširujú úlohy Národného inšpektorátu práce, ktorý v súlade so smernicou Rady č. 96/71/ES bude poskytovať informácie o pracovných podmienkach v súvislosti s vykonávaním stavebných prác a spolupracovať s príslušnými miestami určenými členskými štátmi Európskej únie na plnenie týchto úloh.
K bodu 8
Ustanovenie sa dopĺňa o výkon dohľadu, pretože inšpektoráty práce sú orgánmi dohľadu podľa § 18 zákona č. 90/1998 Z. z.  v znení zákona č. 413/2000 Z. z. a § 30 zákona č. 264/1999 Z. z. v znení zákona č. 436/2001 Z. z..

K bodu 9
	Z § 8 ods. 1 sa vypúšťa písmeno b) nakoľko kvalifikačné predpoklady pre zamestnanca inšpektorátu práce na výkon inšpekcie práce upravuje pripravované nariadenie vlády SR, ktorým sa ustanovuje katalóg činností v štátnej službe a ktoré je vykonávacím predpisom k zákonu o štátnej službe. Hierarchia náročnosti činnosti v katalógu je určená v súlade s charakteristikami platových tried uvedených v prílohe č. 1 zákona a s kvalifikačnými predpokladmi uvedenými v § 14 zákona.

K bodu 10
	Ustanovenie § 8 ods. 2 sa vypúšťa v súvislosti s vypustením § 8 ods. 1 písm. b) a z dôvodu zabezpečenia väčšej flexibility orgánov inšpekcie práce, čím sa dosiahne,  že uchádzač o  prácu v inšpekcii práce bude môcť odbornú prax vykázať aj v širšom spektre odborov  činností. Návrh umožní zvýšiť všeobecnú “využiteľnosť” inšpektora práce.
K bodu  11
	V § 13 sa dopĺňa odsek 2 o písmeno i),  ktorý  oprávňuje pri výkone inšpekcie práce požadovať preukázanie totožnosti fyzických osôb nachádzajúcich sa na pracoviskách zamestnávateľa  a vysvetlenie dôvodu prítomnosti na pracovisku. Dôvodom prítomnosti na pracovisku môže byť napríklad výkon pracovnej činnosti, obchodné rokovania, súkromná návšteva.
K bodu 12
	Názov ustanovenia § 15 sa dopĺňa o fyzickú osobu nachádzajúcu sa na pracoviskách zamestnávateľa, pretože v zmysle tohto návrhu zákona sa ukladajú aj pre túto osobu určité povinnosti. 
K bodu 13
	Ustanovenie  sa dopĺňa o povinnosť zamestnávateľa predkladať doklady orgánom štátnej správy v oblasti inšpekcie práce o pracovnoprávnom vzťahu fyzických osôb nachádzajúcich sa na pracoviskách zamestnávateľa, a to najneskôr v čase zisťovania ich totožnosti.
K bodu 14
	Navrhovanou úpravou sa sleduje spresnenie tohto ustanovenia v záujme zabezpečenia dokladov a nosičov údajov, ktoré sú, napríklad ako dôkazné materiály, nevyhnutné na výkon inšpekcie práce. Odstránia sa pochybnosti vyskytujúce sa v praxi, či také doklady a nosiče údajov možno vyžadovať.
K bodu 15
	V  novovytvorenom ustanovení sa fyzickej osobe nachádzajúcej sa na pracoviskách zamestnávateľa ukladá povinnosť preukázať svoju totožnosť a vysvetliť dôvod svojej prítomnosti na pracovisku, ak o to požiada inšpektor práce. 
K bodu 16

	Ustanovenie upravuje podmienky spracovávania osobných údajov podľa zákona č. 52/1998 Z. z. o ochrane osobných údajov v informačných systémoch v znení zákona č. 241/2001 Z. z., ktoré sú nevyhnutné na činnosť orgánov štátnej správy v oblasti inšpekcie práce podľa § 3 zákona č. 95/2000 Z. z.. Zisťovanie a ďalšie spracovávanie osobných údajov je nevyhnutnou podmienkou inšpekčnej činnosti,  predovšetkým v oblasti nelegálnej práce, ochrany žien, mladistvých a osôb so zmenenou pracovnou schopnosťou, v mzdovej oblasti, pri kontrole podmienok na zaistenie bezpečnosti a ochrany zdravia pri práci, napr. z hľadiska zdravotného stavu a odbornej spôsobilosti zamestnanca. Tieto údaje sa uvádzajú v inšpekčných dokumentoch z bežnej dozornej činnosti, z dozoru pri vyšetrovaní príčin vzniku pracovných úrazov a chorôb z povolania, pri rozhodnutiach v sankčnej oblasti. Fyzická osoba nachádzajúca sa na pracovisku zamestnávateľa je tá osoba, ktorá sa v čase výkonu inšpekcie práce nachádza na pracovisku a je teda objektom záujmu činnosti inšpekcie práce.

K bodu 17, 19 a 20 

	V záujme zvýšenia účinnosti inšpekcie práce, a to aj v oblasti nelegálnej práce, a s ohľadom na poznatky z aplikačnej praxe sa taxatívne vymedzujú povinnosti, pri ktorých, ak sa nesplnia, možno pokutu zvýšiť až na dvojnásobok, ustanovuje sa, že poriadkovú pokutu ukladá inšpektorát práce a táto sa môže uložiť i fyzickej osobe, ktorá sa nachádza na pracovisku zamestnávateľa, ak marí výkon inšpekcie práce.

K bodu 18

	Navrhuje sa doplniť nové ustanovenie, ktoré by umožňovalo pokutovanie aj tých subjektov, ktoré vykonávajú činnosti bez oprávnenia, resp. osvedčenia vydaného na základe § 4 ods. 1 písm. i) zákona č. 95/2000 Z. z..

K bodu 21
         Navrhovaná úprava ustanovenia súvisí s bodom 20.
K bodu 22

	Ide o legislatívno-technickú úpravu.

K bodu 23

	Zrušujú sa v § 2 ods. 1 a 2 zákona NR SR č. 320/1993 Z. z. o úprave náhrady za stratu na zárobku po skončení pracovnej neschopnosti vzniknutej pracovným úrazom alebo chorobou z povolania v záujme zosúladenia s novým Zákonníkom práce  v časti  upravujúcej náhradu za stratu na zárobku po skončení pracovnej neschopnosti alebo pri uznaní invalidity alebo čiastočnej invalidity v dôsledku pracovného úrazu alebo choroby z povolania (§ 201 ods. 1).

	Podľa § 201 ods. 1 nového Zákonníka práce sa pri výpočte náhrady neuplatňuje limit obmedzujúci  predmetnú náhradu, vypustilo sa zvýšenie invalidného dôchodku pre bezvládnosť a zníženie tohto dôchodku podľa právnych predpisov o sociálnom zabezpečení v nadväznosti na zákon č. 446/2000 Z. z., ktorým sa mení a dopĺňa zákon č. 100/1988 Zb. o sociálnom zabezpečení v znení neskorších predpisov (§ 70). Súčasne sa započítavajú invalidné dôchodky alebo čiastočné invalidné dôchodky v skutočnej sume, valorizovanej podľa právnych predpisov o sociálnom zabezpečení.

	Táto právna úprava bude platiť do nadobudnutia účinnosti zákona o sociálnom poistení, ktorý novým spôsobom upraví problematiku náhrady škody poskytovanej zamestnancom, ktorí utrpeli pracovný úraz alebo u ktorých bola zistená choroba z povolania.

	Navrhovaná úprava v bode 2 súvisí so zrušením právnej úpravy ustanovujúcej sídla a územné obvody pôsobnosti bývalých inšpektorátov práce, ktorá stratila opodstatnenie ich vymedzením pre inšpektoráty práce v § 6 ods. 1 zákona č. 95/2000 Z. z.

K článku II

 	Predpokladá sa, že návrh zákona nadobudne účinnosť  súčasne so  zákonom č. 311/2001 Z. z. 1. apríla 2002, okrem  siedmeho bodu  písm. o), ktorý  nadobudne účinnosť rovnako ako § 5 ods. 2 zákona č. 311/2001 Z. z. až   dňom, keď nadobudne platnosť zmluva o  pristúpení Slovenskej republiky do Európskej únie.